《同友行山峰隐僧语》
宋代·释文珦

我本忘世人，有志在岩穴。
欣逢会心友，提携步林樾。
云中野僧居，树梢清磬发。
不惮登陟劳，遂得造石窟。
门前羃萝茑，座后翳松栝。
结草为三衣，降龙在一钵。
问我从何来。执手道契阔。
食我青精饭，语我颇谆切。
教我去众巧，使我守一拙。
我诚服其言，毕志不敢越。
他年定依止，相与定晚节。
万事尽弃捐，饮涧茹薇蕨。

作者简介：释文珦（一二一〇——？）（生年据本集卷一〇《看新历》“又看景定新颁历，百岁还惊五十过”推定），字叔向（影印《诗渊》册五页三七九八《宿山庵》署），自号潜山老叟，于潜（今浙江临安西南）人。早岁出家，遍游东南各地，游踪略见集中《闲中多暇追叙旧游成一百十韵》诗，有“题咏诗三百，经行路四千”之句，后以事下狱，久之得免，遂遁迹不出。终年八十馀。诗集已佚，清四库馆臣据《永乐大典》辑为《潜山集》十二卷。事见集中有关诗篇。